Margrét Vala Marteinsdóttir og Ágúst Bjarni Garðarsson . Mikið hefur verið rætt um hækkun á leiguverði í félagslega húsnæðiskerfinu hjá okkur hér í Hafnarfirði . Mikilvægt er að allur rekstur húsnæðiskerfisins sé sjálfbær svo að hægt sé að halda áfram að fjölga íbúðum í húsnæðiskerfinu líkt og gert hefur verið markvisst á undanförnum árum . Áætlanir okkar gera ráð fyrir áframhaldandi fjárfestingu þar sem verja á 500 milljónum króna á ári árin 2020 til 2023 til kaupa á félagslegum íbúðum , eða samtals fyrir 2.000 milljónir króna . Breyting á húsnæðisstuðningi Í október síðastliðinum samþykkti fjölskylduráð þá breytingu að íbúar í félagslegu húsnæði eiga nú rétt á sérstökum húsnæðisstuðningi frá Hafnarfjarðarbæ . Sá stuðningur kemur til viðbótar við þann húsnæðisstuðning sem ríkið veitir og íbúar hafa hingað til einungis átt rétt á . Þessi breyting mun vega upp á móti hækkun leiguverðs og hafa þau áhrif að húsnæðiskostnaður þeirra tekjulægstu mun lækka frá því sem nú er . Auk þess er rétt að benda á þá staðreynd , að þrátt fyrir þessa breytingu verður Hafnarfjarðarbær áfram með lægsta leiguverðið miðað við önnur óhagnaðardrifin leigufélög sem rekin eru á sömu forsendum og kerfið okkar . Í fyrstu fjárhagsáætlun núverandi meirihluta , var systkinaafsláttur á leikskólagjöldum aukinn til mikilla muna og nýjum systkinaafslætti var komið á skólamáltíðir grunnskólabarna . Aukinn systkinaafsláttur og hærri frístundastyrkur dregur úr útgjöldum barnafjölskyldna í bæjarfélaginu og er kærkomin kjarabót fyrir barnmargar fjölskyldur . Allt er þetta í takt við fjölskylduvænar áherslur meirihlutans sem hefur það markmið að létta undir með fjölskyldufólki og við það munum við áfram standa . Almennt mun gjaldskrá fyrir árið 2020 haldast óbreytt , eða hækka í takt við Lífskjarasamning . Þrátt fyrir leiðréttingu á fjórum liðum í gjaldskrá fjölskyldu - og barnamálasviðs , verður gjaldskráin í Hafnarfirði áfram sú lægsta á höfuðborgarsvæðinu . Við munum halda áfram að bæta þjónustuna okkar og verja viðkvæmustu hópa samfélagsins . Þetta er allt saman hægt að gera , vernda og tryggja án þess að hækka skatta á íbúa Hafnarfjarðar líkt og fulltrúar Miðflokksins , Samfylkingarinnar og Bæjarlistans lögðu til . Ágúst Bjarni Garðarsson , formaður bæjarráðs